Mikið hefur mætt á björgunarsveitunum síðustu vikur og mánuði . Vísir / Vilhelm Formaður björgunarsveitarinnar Brákar í Borgarnesi óskar eftir svörum frá Alþingismönnum um það hvers vegna frumvarp Jóns Gunnarssonar sé ekki orðið að lögum . Það myndi fela í sér mikla búbót fyrir björgunarsveitir landsins og segir hann tregðu þingsins hafa tafið uppbyggingu Brákar . Vonir flutningsmanns frumvarpsins eru að málið geti klárast sem allra fyrst , lítil andstaða sé við málið á þinginu . Frumvarpið myndi koma fyrrnefndri Brák vel , sem íhugar nú að byggja sér nýjar höfuðstöðvar í Borgarnesi . Einar Örn Einarsson , formaður sveitarinnar , áætlar að kostnaðurinn við framkvæmdirnar muni nema um 120 milljónum króna og því muni endurgreiðsla á virðisaukaskatti , sem myndi hlaupa á tugum milljóna , koma sér vel . Sérstaklega í tilfelli lítillar björgunarsveitar eins og í Borgarnesi . „ Við erum fá og við höfum ekki marga bakhjarla eins og sveitirnar í bænum , “ segir Einar Örn Einarsson , formaður Brákar , í samtali við Bítið í morgun . Því þurfi sveitin nær alfarið að reiða sig á fjáraflanir yfir árið ; flugeldasölu , neyðarkallinn , sölu á jólatrjám o.sfrv. „ Það munar því alveg helling að fá virðisaukaskattinn til baka , fyrir litla sveit eins og okkar , “ segir Einar . „ Þetta telur maður að sé mjög mikilvægt . “ Aðspurður fellst Einar á það að tregða alþingismanna við að samþykkja frumvarpið hafi seinkað framkvæmdum Brákar . Björgunarsveitin bíði eftir lögunum . „ Ef við byrjum að byggja húsið núna , þá fáum við ekki skattinn til baka . Þetta er ekki afturvirkt . Ef við myndum byrja að byggja , klára helminginn og svo yrði þetta frumvarp samþykkt - þá myndum við ekki fá neitt , “ segir Einar . Jón Gunnarsson , þingmaður Sjálfstæðisflokks , var fyrsti flutningsmaður frumvarpsins á þingvetrinum 2018 til 2019 og settu þeir Óli Björn Kárason , Willum Þór Þórsson og Ásmundur Friðriksson jafnframt nafn sitt við það . Ríkisskattstjóri setti þá þónokkra fyrirvara við frumvarpið , sem lutu ekki hvað síst að ónákvæmu orðalagi . Jón var einnig gestur Bítisins í morgun þar sem hann sagðist greina nokkurn meðbyr með frumvarpinu á þingi . Þessa dagana sé verið sé að útfæra frumvarpið í fjármálaráðuneytinu og vonir hans standi til að fjármálaráðherra , Bjarni Benediktsson flokksbróðir hans , muni flytja málið þegar frumvarpið er tilbúið . Til að mynda þurfi að skilgreina betur hvaða félög munu geta sótt um endurgreiðslu . Jón segist vona að lausn finnist á útfærsluatriðunum sem fyrst svo að þetta frumvarpið geti orðið að lögum . Um sé að ræða háar fjárhæðir fyrir björgunarsveitirnar , rétt eins og önnur félagasamtök , sem vafalaust megi nýta með öðrum hætti í starfseminni . Viðtalið við Einar Örn Einarsson má heyra hér að ofan og viðbrögð Jóns Gunnarssonar hér að neðan .